### NN 104/2025 (18.7.2025.), Pravilnik o izmjenama i dopunama Pravilnika o provedbi mjere II.2. »Produktivna ulaganja u akvakulturu«

Ministarstvo poljoprivrede, šumarstva i ribarstva

1465

Na temelju članka 28. stavka 7. Zakona o akvakulturi (»Narodne novine«, broj 130/17, 111/18, 144/20, 30/23 i 14/24), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI MJERE II.2. »PRODUKTIVNA ULAGANJA U AKVAKULTURU«

Članak 1.

U Pravilniku o provedbi mjere II.2. »Produktivna ulaganja u akvakulturu« (»Narodne novine«, broj 134/23), u članku 2. stavku 1. točki 1. riječi: »Upravljačkog tijelo« zamjenjuju se riječima: »Upravljačkog tijela«.

U točki 17. riječ: »povlasticu« zamjenjuje se riječju: »dozvolu«.

U točki 24. riječ: »povlasticu« zamjenjuje se riječju: »dozvolu«.

U točki 37. riječi: »povlasticu/« brišu se.

Članak 2.

Iza članka 2. dodaju se naslov iznad članka i članak 2.a koji glase:

»Rodno značenje

Članak 2.a

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.«.

Članak 3.

U članku 5. stavku 1. točka o) mijenja se i glasi:

»o) kod izgradnje i/ili opremanja postrojenja za proizvodnju energije iz obnovljivih izvora na mrjestilištima i/ili uzgajalištima i/ili skladišnim prostorima i/ili centrima za pročišćavanje školjkaša (solarne elektrane, hidroelektrane, vjetroelektrane, elektrane na biomasu, geotermalne elektrane i slično), troškovi izgradnje postrojenja te troškovi opremanja opremom potrebnom za rad postrojenja i za pohranu proizvedene energije, uključujući troškove transporta i/ili montaže i/ili spajanje od postrojenja na distribucijsku mrežu/od postrojenja do objekta), a ukoliko će ulaganjem planirana godišnja procijenjena proizvodnja električne i/ili toplinske energije biti veća od prosječne godišnje procijenjene potrošnje električne i/ili toplinske energije objekata na mrjestilištu i/ili uzgajalištu i/ili skladišnim prostorima i/ili centrima za pročišćavanje školjkaša vezanih uz akvakulturu, a koje se planira opskrbljivati proizvedenom energijom, korisnik može ostvariti potporu za razmjerni udio iznosa ukupno prihvatljivih izdataka ulaganja, a koji odgovara udjelu potrošnje na mrjestilištu i/ili uzgajalištu i/ili skladišnim prostorima i/ili centrima za pročišćavanje školjkaša u odnosu na ukupno proizvedenu energiju u postrojenju koje je predmet ulaganja«.

Članak 4.

U članku 6. stavku 1. točki 7. riječ: »pretvaranja« zamjenjuje se riječju: »konverzije«.

Iza točke 22. dodaje se nova točka 23. koja glasi:

»23. troškovi kupnje zemljišta«.

Dosadašnje točke 23. i 24. postaju točke 24. i 25.

Članak 5.

U članku 7. stavku 1. točki i) iza riječi: »mrjestilištu« dodaju se riječi: »i/ili skladišnim prostorima i/ili centrima za pročišćavanje školjkaša«.

Članak 6.

U članku 8. stavak 1. mijenja se i glasi:

»(1) Korisnik je dužan djelovati u skladu s uvjetima iz članka 7. stavka 1. točke h) i stavka 2. ovoga Pravilnika tijekom razdoblja između podnošenja zahtjeva za potporu i isteka pet godina nakon završnog plaćanja korisniku.«.

Iza stavka 1. dodaje se novi stavak 2. koji glasi:

»(2) Uz uvjete iz stavka 1. ovoga članka, korisnik dužan djelovati u skladu s uvjetima iz članka 7. stavka 1. točaka b) i c) ovoga Pravilnika i kod podnošenja Zahtjeva za isplatu.«.

Dosadašnji stavci 2. do 22. postaju stavci 3. do 23.

U dosadašnjem stavku 4. koji postaje stavak 5. riječi: »stavka 3.« zamjenjuju se riječima: »stavka 4.«.

U dosadašnjem stavku 6. koji postaje stavak 7. riječ: »namijenjeno« zamjenjuju se riječju: »namijenjena«.

U dosadašnjem stavku 7. koji postaje stavak 8. riječi: »stavka 6.« zamjenjuju se riječima: »stavka 7.«.

U dosadašnjem stavku 8. koji postaje stavak 9. riječi: »stavka 7.« zamjenjuju se riječima: »stavka 8.«.

U dosadašnjem stavku 12. koji postaje stavak 13. riječi: »stavka 11.« zamjenjuju se riječima: »stavka 12.«.

U dosadašnjem stavku 13. koji postaje stavak 14. riječi: »stavka 11.« zamjenjuju se riječima: »stavka 12.«.

U dosadašnjem stavku 16. koji postaje stavak 17. riječi: »stavka 13. i 14.« zamjenjuju se riječima: »stavaka 14. i 15.«.

U dosadašnjem stavku 18. koji postaje stavak 19. riječi: »stavka 17.« zamjenjuju se riječima: »stavka 18.«.

Članak 7.

U članku 10. stavak 3. mijenja se i glasi:

»(3) Natječaj se može raspisivati do potpunog iskorištenja financijskih sredstava predviđenih za provedbu mjere II.2. »Produktivna ulaganja u akvakulturu« u okviru Programa.«.

Članak 8.

U članku 11. stavku 11. iza riječi: »stavka 5.« dodaju se riječi: »odnosno stavka 10.«.

Članak 9.

Članak 12. mijenja se i glasi:

»(1) Nakon administrativne kontrole pristiglih Zahtjeva za potporu, svim prihvatljivim Zahtjevima za potporu dodijelit će se bodovi temeljem kriterija za odabir koje odobrava Odbor za praćenje provedbe Programa za ribarstvo i akvakulturu Republike Hrvatske za programsko razdoblje 2021.-2027. godine i koji se propisuju Natječajem i/ili objavljuju na mrežnim stranicama Upravljačkog tijela (https://euribarstvo.hr/).

(2) U slučaju da dva ili više Zahtjeva za potporu nakon dodjele bodova sukladno stavku 1. ovoga članka imaju isti broj bodova, izvršit će se rangiranje tih zahtjeva na način da prioritet ide sljedećim redoslijedom:

a) Zahtjevi za potporu za koje nije bilo potrebe za izdavanjem Zahtjeva za dopunu iz članka 11. ovoga Pravilnika

b) Zahtjevi za potporu za koje je Upravljačko tijelo izdalo Zahtjev za dopunu iz članka 11. ovoga Pravilnika.

(3) Ako dva ili više Zahtjeva za potporu nakon rangiranja sukladno stavku 2. ovoga članka imaju jednaki broj bodova i jednako mjesto na rang-listi, prednost imaju Zahtjevi za potporu iz članka 10. ovoga Pravilnika s ranijim vremenom podnošenja (datum, sat, minuta).

(4) Ako dva ili više Zahtjeva za potporu imaju jednaki broj bodova, jednako mjesto na rang-listi nakon postupaka iz stavka 2. ovoga članka i jednako vrijeme podnošenja, provest će se postupak izvlačenja slučajnim odabirom, u prisutnosti javnog bilježnika.

(5) Na temelju dodijeljenih bodova i postupka rangiranja iz ovoga članka, izradit će se rang-lista koja se objavljuje na mrežnim stranicama Upravljačkog tijela (https://euribarstvo.hr/).«.

Članak 10.

U članku 13. stavak 2. mijenja se i glasi:

»(2) Ako se tijekom obrade Zahtjeva za potporu utvrdi nepravilnost, a za koju odlukom o utvrđenoj nepravilnosti koju donosi Upravljačko tijelo nije određeno odbijanje zahtjeva za potporu u cijelosti, Upravljačko tijelo će odbiti iznos nepravilnog troška od ukupnih prihvatljivih troškova i izdati Rješenje o dodjeli sredstava u kojem će ukupan iznos za koji se dodjeljuje potpora biti umanjen za iznos nepravilnog troška. Ako utvrđena nepravilnost ujedno sadrži i elemente sumnje na prijevaru, Upravljačko tijelo će o tome izvijestiti Državno odvjetništvo Republike Hrvatske.«.

Članak 11.

U članku 14. stavku 1. točki a) iza riječi: »adrese sjedišta« dodaju se riječi: »pod uvjetom da promjena nema utjecaj na intenzitet potpore sukladno Prilogu I. ovoga Pravilnika«.

Stavci 2. i 3. mijenjaju se i glase:

»(2) U slučaju promjena iz stavka 1. točke a) ovoga članka, korisnik je dužan od dana podnošenja Zahtjeva za potporu do isteka razdoblja od pet godina od zadnje primljene uplate financijskih sredstava temeljem ovoga Pravilnika Upravljačkom tijelu dostaviti Obavijest o promjeni u roku od 15 radnih dana od njihova nastanka.

(3) U slučaju promjena iz stavka 1. točke b) ovoga članka, korisnik je dužan od dana stupanja na snagu Rješenja o dodjeli sredstava iz članka 13. stavka 1. točke a) ovoga Pravilnika do isteka razdoblja od pet godina od zadnje primljene uplate financijskih sredstava temeljem ovoga Pravilnika Upravljačkom tijelu podnijeti Zahtjev za odobrenje promjena, najkasnije do podnošenja prvog Zahtjeva isplatu odnosno u roku od 15 radnih dana od njihova nastanka ako su promjene nastale nakon podnošenja prvog Zahtjeva za isplatu.«.

Stavak 5. mijenja se i glasi:

»(5) Uz Obavijest o promjeni iz stavka 2. te uz Zahtjev za odobrenje promjena iz stavaka 3. i 4. ovoga članka, korisnik je dužan priložiti odgovarajuću dokumentaciju kojom se predmetna promjena potkrepljuje.«.

Iza stavka 5. dodaje se novi stavak 6. koji glasi:

»(6) Upravljačko tijelo će prema zaprimljenoj Obavijesti o promjeni iz stavka 2. ovoga članka donijeti Rješenje o izmjeni Rješenja o dodjeli sredstava, i ako je primjenjivo Rješenja o isplati sredstava, ako promjena ima utjecaj na iste.«.

Dosadašnji stavci 6. do 10. postaju stavci 7. do 11.

U dosadašnjem stavku 6. koji postaje stavak 7. riječi: »2.,« brišu se.

U dosadašnjim stavcima 7. i 8. koji postaju stavci 8. i 9. riječi: »stavka 6.« zamjenjuju se riječima: »stavka 7.«.

Dosadašnji stavak 10. koji postaje stavak 11. mijenja se i glasi:

»(11) Obavijest o promjeni iz stavka 2. te Zahtjev za odobrenje promjena iz stavaka 3. i 4. ovoga članka dostavlja se Upravljačkom tijelu putem sustava FISHNET.«.

Članak 12.

U članku 15. stavak 1. mijenja se i glasi:

»(1) U slučaju da korisnik želi odustati od dodjele potpore, podnosi Zahtjev za odustajanje.«.

Članak 13.

U članku 18. stavku 10. iza riječi: »stavka 3.« dodaju se riječi: »odnosno stavka 8.«.

Članak 14.

U članku 19. stavak 3. mijenja se i glasi:

»(3) Ako se tijekom obrade Zahtjeva za isplatu utvrdi nepravilnost, a za koju odlukom o utvrđenoj nepravilnosti koju donosi Upravljačko tijelo nije određeno odbijanje Zahtjeva za isplatu u cijelosti, Upravljačko tijelo će odbiti iznos nepravilnog troška od Zahtjeva za isplatu i izdati Rješenje o isplati iz stavka 1. točke a) ovoga članka u kojem će ukupan iznos biti umanjen za iznos nepravilnog troška. Ako utvrđena nepravilnost ujedno sadrži i elemente sumnje na prijevaru, Upravljačko tijelo će o tome izvijestiti Državno odvjetništvo Republike Hrvatske.«.

Članak 15.

U članku 20. stavku 3. točki d) riječ: »garantne« zamjenjuje se riječju: »jamstvene«.

U stavku 4. točki d) riječ: »garantne« zamjenjuje se riječju: »jamstvene«.

Članak 16.

U članku 21. stavci 2. do 5. mijenjaju se i glase:

»(2) Na temelju Rješenja o povratu sredstava korisnik je dužan u roku od 30 dana od dana zaprimanja Rješenja o povratu izvršiti povrat sredstava na način određen Rješenjem o povratu.

(3) Ako korisnik nije postupio sukladno Rješenju o povratu sredstava, na iznos koji podliježe povratu se nakon isteka roka iz stavka 2. ovoga članka obračunava zakonska zatezna kamata.

(4) U slučaju nepoštivanja roka za povrat sredstava zatražen Rješenjem o povratu, Upravljačko tijelo može iznos duga i pripadajuće zakonske kamate poravnati sa sredstvima koja su korisniku odobrena za isplatu, ali još nisu isplaćena, za bilo koju od mjera potpore iz Programa.

(5) U slučaju nemogućnosti naplate duga Upravljačko tijelo će pokrenuti postupak ovrhe na računu dužnika u skladu sa propisima Republike Hrvatske i/ili zatražiti zaštitu svojih prava putem nadležnog suda.«.

Članak 17.

U članku 22. stavak 5. mijenja se i glasi:

»(5) U slučaju da korisnik ne vrati najmanje dvije rate ili jednu ratu ako se radi o posljednjoj rati na temelju suglasnosti za obročnu otplatu duga iz stavka 1. ovoga članka, Upravljačko tijelo može iznos duga i pripadajuće zakonske kamate poravnati sa sredstvima koja su korisniku odobrena za isplatu, ali još nisu isplaćena, za bilo koju od mjera potpore iz Programa.«.

Iza stavka 5. dodaje se stavak 6. koji glasi:

»(6) U slučaju nemogućnosti naplate duga, Upravljačko tijelo će pokrenuti postupak ovrhe na računu dužnika u skladu sa propisima Republike Hrvatske i/ili će zatražiti zaštitu svojih prava putem nadležnog suda.«.

Članak 18.

U članku 23. stavku 1. riječ »Ispravkom« zamjenjuje se riječju: »ispravkom«.

U stavku 2. riječ: »akta« zamjenjuje se riječju: »akt«.

Članak 19.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/23-01/593
 Urbroj: 525-12/709-25-6
 Zagreb, 8. srpnja 2025.

Potpredsjednik Vlade i
 ministar
 David Vlajčić, v. r.